CELEX: E2016C0139
Language: lt
Date: 1467072000000
Title: 2016 m. birželio 28 d. ELPA priežiūros institucijos sprendimas Nr. 139/16/COL, kuriuo Norvegijai suteikiamas leidimas taikyti oro vežėjui Widerøes Flyselskap AS nuo Europos Parlamento ir Tarybos reglamento (EB) Nr. 216/2008 nuostatų dėl skrydžio laiko apribojimų nukrypti leidžiančią nuostatą [2016/2014]

17.11.2016   
            
            
               LT
            
            
               Europos Sąjungos oficialusis leidinys
            
            
               L 310/87
            
         ELPA PRIEŽIŪROS INSTITUCIJOS SPRENDIMAS
   Nr. 139/16/COL
   2016 m. birželio 28 d.
   kuriuo Norvegijai suteikiamas leidimas taikyti oro vežėjui Widerøes Flyselskap AS nuo Europos Parlamento ir Tarybos reglamento (EB) Nr. 216/2008 nuostatų dėl skrydžio laiko apribojimų nukrypti leidžiančią nuostatą [2016/2014]
   ELPA PRIEŽIŪROS INSTITUCIJA,
   
      atsižvelgdama į EEE susitarimo XIII priedo 66n punkte nurodytą teisės aktą, t. y.
      
         2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB
          (1), su pakeitimais (toliau – teisės aktas),
      suderintą su EEE susitarimu prie jo pridėtu 1 protokolu, ypač su teisės akto 14 straipsnio 7 dalimi;
   
   atsižvelgdama į 2016 m. birželio 10 d. ELPA transporto komiteto nuomonę,
   atsižvelgdama į 2013 m. kovo 13 d. ELPA priežiūros institucijos (toliau – Institucija) sprendimą Nr. 103/13/COL, kuriuo už transporto klausimus atsakingam Kolegijos nariui suteikiami įgaliojimai priimti tam tikrus sprendimus ir priemones (dokumentas Nr. 578349),
   kadangi:
   Norvegija pranešė ELPA priežiūros institucijai ir Europos aviacijos saugos agentūrai (toliau – Agentūra) apie ketinimą oro vežėjui Widerøes Flyselskap AS taikyti nuostatą, leidžiančią nukrypti nuo Komisijos reglamento (ES) Nr. 965/2012 (2) III priedo ORO.FTL.210 dalies a punkto nuostatų dėl maksimalios įgulos narių darbo laiko trukmės per bet kurį 7, 14 ir 28 iš eilės einančių dienų laikotarpį, ir patvirtinti individualią oro vežėjo skrydžio laiko specifikacijos schemą;
   oro vežėjo pasiūlyta schema yra tokia:
   
                
            
            
               Visas įgulos nario darbo laikas neturi viršyti:
               
                           1)
                        
                        
                           70 darbo valandų (vietoj 60 darbo valandų), kurios gali būti paskirstytos per septynias dienas iš eilės bet kurių 14 iš eilės einančių dienų laikotarpiu;
                        
                     
                           2)
                        
                        
                           90 darbo valandų (vietoj 110 darbo valandų) per 14 dienų iš eilės;
                        
                     
                           3)
                        
                        
                           ne daugiau kaip 180 darbo valandų (vietoj 190 darbo valandų), kuo tolygiau paskirstytų per 28 dienas iš eilės.
                        
                     
         oro vežėjo pasiūlytas pilotų ir keleivių salono įgulos darbo grafikas (7 darbo dienos ir 7 poilsio dienos) sudarytas atsižvelgiant į jo skrydžius maršrutais į Norvegijoje esančius regioninius oro uostus bei iš jų ir į tai, kad jo įgulos nariai į bazes važinėja iš savo gyvenamosios vietovės;
   remdamasi Europos aviacijos saugos agentūros vertinimu, Institucija daro išvadą, kad taikant tokią pakeistą schemą saugos lygis galėtų būti lygiavertis tam, kuris užtikrinamas taikant Reglamento (ES) Nr. 965/2012 III priedo ORO.FLT.210 dalies a punktą, su sąlyga, kad bus taikomos oro vežėjo pasiūlytos ir 2015 m. gruodžio 9 d. Norvegijos rašte nurodytos rizikos mažinimo priemonės ir laikomasi priede nustatytų sąlygų;
   šiame sprendime nustatytos priemonės atitinka ELPA transporto komiteto nuomonę,
   PRIĖMĖ ŠĮ SPRENDIMĄ:
   1 straipsnis
   Norvegija gali leisti oro vežėjui Widerøes Flyselskap AS taikyti nuo Reglamento (ES) Nr. 965/2012 III priedo ORO.FTL.210 dalies a punkto nukrypti leidžiančią nuostatą ir nustatyti toliau nurodytą individualią skrydžio laiko specifikacijos schemą.
   
                
            
            
               Visas įgulos nario darbo laikas neturi viršyti:
               
                           i)
                        
                        
                           70 darbo valandų, kurios gali būti paskirstytos per septynias dienas iš eilės bet kurių 14 iš eilės einančių dienų laikotarpiu;
                        
                     
                           ii)
                        
                        
                           90 darbo valandų per 14 dienų iš eilės ir
                        
                     
                           iii)
                        
                        
                           ne daugiau kaip 180 darbo valandų, kuo tolygiau paskirstytų per 28 dienas iš eilės,
                        
                     
         su sąlyga, kad laikomasi priede nustatytų sąlygų ir taikomos 2015 m. gruodžio 9 d. Norvegijos pranešime apibūdintos rizikos mažinimo priemonės.
   2 straipsnis
   Visos ELPA valstybės turi teisę taikyti tokias pačias 1 straipsnyje nurodytas ir šio sprendimo priede apibūdintas sąlygas, jei jos laikysis teisės akto 14 straipsnio 6 dalyje nustatytos pareigos apie tai pranešti.
   3 straipsnis
   Šis sprendimas skirtas Norvegijai. Jo tekstas autentiškas tik anglų kalba.
   4 straipsnis
   Apie šį sprendimą pranešama Norvegijai, Islandijai ir Lichtenšteinui.
   
      Priimta Briuselyje 2016 m. birželio 28 d.
      
         
            ELPA priežiūros institucijos vardu
         
         Helga JÓNSDÓTTIR
         
            Kolegijos narė
         
         Carsten ZATSCHLER
         
            Direktorius
         
      
   
   
      (1)  OL L 79, 2008 3 19, p. 1.
   
      (2)  EEE susitarimo XIII priedo 66nf punkte nurodytas teisės aktas (2012 m. spalio 5 d. Komisijos reglamentas (ES) Nr. 965/2012, kuriuo pagal Europos Parlamento ir Tarybos reglamentą (EB) Nr. 216/2008 nustatomi su orlaivių naudojimu skrydžiams susiję techniniai reikalavimai ir administracinės procedūros (OL L 296, 2012 10 25, p. 1), su pakeitimais), suderintas su EEE susitarimu prie jo pridėtu 1 protokolu.
   
      PRIEDAS
      
         NUKRYPTI LEIDŽIANČIOS NUOSTATOS TAIKYMO SĄLYGOS
      
      
                  i)
               
               
                  Oro vežėjas vykdo skrydžius taikydamas nuovargio rizikos valdymo (FRM) priemones pagal Reglamento (ES) Nr. 965/2012 III priedo ORO.FTL.120 dalį ir nuolat stebi pasiūlytų rizikos mažinimo priemonių veiksmingumą. Ne vėliau kaip 2017 m. sausio 1 d. Norvegijos civilinės aviacijos administracija patvirtina FRM.
               
            
                  ii)
               
               
                  Oro vežėjas įgyvendina FRM įgyvendinimo plano orientyrus, kurie Norvegijos civilinės aviacijos administracijai nurodyti jo prašyme leisti taikyti nukrypti leidžiančią nuostatą.
               
            
                  iii)
               
               
                  Oro vežėjas pateikia Norvegijos civilinės aviacijos administracijai duomenimis grindžiamo jo skrydžio laiko specifikacijos schemos individualių elementų (pavyzdžiui, atvykimo į darbą laiko ir po skrydžio vykdomų užduočių) tikrinimo rezultatus, visų pirma kai jie turi įtakos poilsio laikui.
               
            
                  iv)
               
               
                  Oro vežėjas kaip būsimo tyrimo prielaidą į savo atsakomuosius FRM procesus įtraukia skrydžio duomenų stebėsenos (FDM) įvykių raidos stebėseną.
               
            
                  v)
               
               
                  Per pirmuosius 24 mėnesius nuo nukrypti leidžiančios nuostatos patvirtinimo oro vežėjas įrodo, kad jo pranešimo apie nuovargį sistema plėtojama vis aktyviau. Oro vežėjo pranešimo apie nuovargį sistemos vertinimo orientyrai yra įtraukti į išsamią oro vežėjo priežiūros programą.
               
            
                  vi)
               
               
                  Norvegijos civilinės aviacijos administracija nuolat atidžiai stebi, kaip taikant oro vežėjo FRM saugos užtikrinimo procesą pirmuosius 24 mėnesius nuo nukrypti leidžiančios nuostatos taikymo pradžios atpažįstama ir mažinama galima nuovargio rizika. Vėliau oro vežėjo FRM veiksmingumą stebi Norvegijos civilinės aviacijos administracija, vykdydama tęstinę priežiūros veiklą.
               
            
                  vii)
               
               
                  Norvegijos civilinės aviacijos administracija užtikrina, kad per pirmuosius 24 mėnesius nuo nukrypti leidžiančios nuostatos patvirtinimo būtų atliktas nepriklausomas proporcingas nukrypti leidžiančios nuostatos poveikio mokslinis vertinimas. Siekiant patikrinti pasiūlytų rizikos mažinimo priemonių veiksmingumą, per šį vertinimą analizuojami duomenys apie skrydžio įgulos ir keleivių salono įgulos nuovargį, be kita ko, surinkti naudojant bent du objektyvių duomenų šaltinius (pavyzdžiui, psichomotorinio budrumo testą (PVT), aktigrafiją ir pan.) ir apimantys bent duomenis apie:
                  
                              —
                           
                           
                              dėl didelio darbo krūvio daugelyje sektorių susikaupusio nuovargio poveikį ir
                           
                        
                              —
                           
                           
                              viršvalandžių poveikį susikaupusiam nuovargiui, siekiant gauti įrodymų, kuriais remiantis galima nustatyti veiksmingą privalomą didžiausią viršvalandžių trukmę.
                           
                        Atliekant šį vertinimą įvertinamas ne mažiau kaip keturių iš eilės einančių darbo ir poilsio ciklo blokų per užimčiausius veiklos laikotarpius poveikis, kai skrydžiai vykdomi taikant nukrypti leidžiančią nuostatą, ir atsižvelgiama į oro vežėjo FRM išvadas, taip pat tuo metu turimus mokslinius duomenis ir reglamentavimo sistemą.
               
            
                  viii)
               
               
                  Ne vėliau kaip per 2 metus nuo nukrypti leidžiančios nuostatos taikymo pradžios Institucijai ir Agentūrai pateikiama nukrypti leidžiančios nuostatos, kurią leista taikyti, poveikio ataskaita kartu su vii punkte nurodyto vertinimo rezultatais.
               
            
                  ix)
               
               
                  ELPA priežiūros institucija, padedama Europos aviacijos saugos agentūros, peržiūri nukrypti leidžiančią nuostatą, kurią leista taikyti, atsižvelgdama į pirmiau minėtą ataskaitą bei vertinimo rezultatus ir pasilieka teisę padaryti nukrypti leidžiančios nuostatos pakeitimų, sustabdyti jos galiojimą ar ją atšaukti, jeigu ji mano, kad, atsižvelgiant į tuo metu turimus įrodymus, tai yra pagrįsta.